Zaraženi pacijent je mlađe životne dobi, ima blage simptome i nadam se da će tako i ostati, kazao je Beroš i kazao kako sada stupaju u kontakt sa svima s kim je mladić bio u kontaktu prethodnih dana. Bio je u Milanu između 19. i 21. veljače

Pogledaj fotogaleriju

Pratite tijek događanja:

21:40 U Klinici za infektivne bolesti “Dr. Fran Mihaljević” trenutno je hospitalizirano troje ljudi koji su u fazi testiranja na koronavirus, a nešto uzoraka za testiranje na prisustvo tog virusa pristiže iz ostalih dijelova Hrvatske, izjavila je u utorak navečer ravnateljica Klinike Alemka Markotić.

Molimo za za razumijevanje jer ne možemo davati kontunuirano informacije, no ako bude novih pozitivnih nalaza javnost će biti informirana, rekla je Markotić Hini.

21:30 U Opću bolnicu “Dr. Tomislav Bardek” u Koprivnici u utorak je zbog sumnje da je zaražena koronavirusom primljena 50-godišnja žena.

Kako je potvrdio ravnatelj bolnice dr. Mato Devčić, pacijentica je hospitalizirana i stavljena u izolaciju. Tijekom sutrašnjega dana iz Zagreba bi trebali stići nalazi koji će pokazati radi li se o koronavirusu.

Kako se neslužbeno doznaje, pacijentica je zbog posla povremeno boravila u Italiji iz koje se vratila prije nekoliko dana.

20:30 Sumnja se da su dvije osobe iz Krapinsko-zagorske županije koje su nedavno bile u Italiji zaražene koronavirusom, potvrdio je u utorak navečer za Hinu krapinsko-zagorski župan Željko Kolar. Riječ je o ocu i kćeri iz Krapinskih Toplica i za njih je spreman prihvat u Općoj bolnici Zabok i bolnici hrvatskih veterana. Župan Kolar je dodao da će biti smješteni u posebnom dijelu bolnice i da će njihove briseve poslati na analizu u Infektivnu kliniku “Fran Mihaljević” u Zagreb.

20:20 Testovi tri osobe koje se nalaze u Klinici Fran Mihaljević su negativni na koronavirus, a rezultati testova za dvije osobe se još čekaju.

19:55 Nalazi za svih devet radnika iz Rijeke su negativni, kazao je Davor Štimac u programu HRT-a. No, u riječki KBC su zaprimljene dvije nove osobe koje su bile u Italiji te će njihovi nalazi stići sutra.

19:05 Četrdesetak djelatnika Ericssona koji su bili u koji su bili u bližem kontaktu s oboljelim mladićem, prema uputama epidemiološke službe poslano je kućama na 14-dnevnu samoizolaciju, javlja N1. Svi ostali djelatnici sutra će raditi od kuće, a za dalje će se još procijeniti sukladno razvoju situacije.

19:00 Hrvatski ministar zdravstva Vili Beroš rekao je u utorak u Rimu nakon sastanka s kolegama iz regije da ne dolazi u obzir zatvaranje granica zbog koronavirusa te da je dogovoreno standardiziranje uputa za putovanja iz zemalja pogođenih epidemijom.

Talijanski ministar zdravstva Roberto Speranza u Rimu je s kolegama iz Hrvatske, Francuske, Švicarske, Slovenije i Austrije dogovorio zajedničke mjere protiv širenja koronavirusa.

“U ovom trenutku ne dolazi u obzir zatvaranje granica. To ne bi polučilo adekvatne rezultate”, rekao je hrvatski ministar Vili Beroš novinarima po završetku sastanka.

Ministri su dogovorili standardiziranje uputa za putovanja iz zemalja pogođenih koronavirusom i redovito razmjenjivanje mjera koje se poduzimaju u svakoj zemlji.

Raspravljali su o potrebi otkazivanja velikih glazbenih i sportskih događaja.

“Odlučivat će se o svakom pojedinačnom slučaju na osnovu epidemiološke situacije i procjene svake pojedine zemlje”, rekao je ministar Beroš.

Hrvatska je kao zemlja predsjedateljica Vijećem EU-a predložila “organiziranje redovitih sastanaka sve do okončanja ove situacije”, istaknuo je Beroš.

Prijedlog su prihvatili i drugi ministri, a pozdravila ga je i povjerenica Europske komisije za zdravlje Stella Kyriakidou koja je sudjelovala na sastanku.

18:45 Kontejneri za epidemiološki i sanitarni pregled u kojima će se provoditi trijaža osoba za koje se procijeni da bi nakon ulaska u Hrvatsku trebale biti pod nadzorom epidemiologa dopremljeni su u utorak na granične prijelaze Rupu i Pasjak, potvrđeno je iz primorsko-goranske PU i županijskog Stožera za zarazne bolesti.

18:35 Načelnica Kriznog stožera Maja Grba-Buljević za N1 je izjavila nalazi radnika iz Rijeke još uvijek nisu gotovi, te da se u Hrvatskoj trenutno testira 16 uzoraka.

18:20 U Sloveniji su do 16 sati u utorak testirane 44 osobe na novi koronavirus i svi su rezultati negativni, objavilo je na Twitteru slovensko ministarstvo zdravstva, a liječnička komora poziva na uspostavu mreže specijaliziranih ambulanti za testiranje i liječenje.

18:05 “Napravit ćemo sve da životu gradu Zagrebu normalno funkcionira”, kazao je Pavle Kalinić, pročelnik zagrebačkog Ureda za upravljanje u hitnim situacijama.

18:00 Veća skupina učenika i nastavnika iz Gračanice te jedan vozač autobusa koji su boravili prošloga tjedna na sjeveru Italije, gdje je epicentar koronavirusa, stavljeni su u kućnu izolaciju po odluci županijskih vlasti u Tuzli.

Vozaču autobusa koji se sam prijavio zdravstvenoj ustanovi nakon trodnevnog boravka u Veneciji zbog upale grla uzet je bris i poslan na analizu u Sarajevo.

On je zajedno s djecom nakon toga poslan u kućnu izolaciju u trajanju od 14 dana.

17:50 Epidemiolozi još uvijek rade na identificiranju svih s kojima je zaraženi mladić bio u direktnom kontaktu.

17:35 Švicarske vlasti u utorak su izvijestile o prvoj osobi zaraženoj novim koronavirusom na teritoriju te zemlje, u dijelu blizu Italije.

Taj prvi slučaj je “potvrđen”, rekla je za francusku novinsku agenciju France Presse glasnogovornica savezne zdravstvene službe. Opširnije informacije objavit će se predvečer.

Slučaj je otkriven u kantonu Ticino u kojemu je službeni jezik talijanski, uz granicu s Italijom, objavio je kanton na svojoj mrežnoj stranici.

17:20 Epidemija koronavirusa prouzročila je poremećaje u kineskom gospodarstvu čiji će se sporiji rast osjetiti i na globalnoj razini, upozorila je čelnica Međunarodnog monetarnog fonda (MMF), pozivajući vlade na suradnju i pomoć zemljama sa slabim sustavima zdravstvene skrbi.

16:25 Žena iz Pule u dobi od 30 godina koja je prije desetak dana bila u Milanu javila se u utorak u pulsku Opću bolnicu s hunjavicom i temperaturom, a nakon pregleda i uzimanja brisa poslana je u kućnu izolaciju, gdje će biti dok ne bude poznat rezultat nalaza, potvrdila je za Hinu ravnateljica te bolnice Irena Hrstić.

Radi se o klinički blagim simptomima. Žena je bila na pregledu zbog sumnje na koronavirsu, uzeli su joj bris te je poslana kući, gdje će biti u izolaciji dok ne bude poznat nalaz. Klinički je dobro”, rekla je ravnateljica Hrstić.

16:20 Zaposlenici kompanije Ericsson Nikola Tesla, u kojoj je zaposlen mladić zaražen koronavirusom, do daljnjega će raditi od kuće, doznaje se u utorak u toj tvrtki.

Riječ je o izvanrednoj situaciji, naša kompanija ima svoje protokole po kojima ćemo postupati te smo u kontaktu sa svim zaposlenicima, rekla je Hini direktorica marketinga u Ericssonu Snježana Bahtijari.

Dodala je kako je u tvrtku poslijepodne stigla epidemiološka služba radi daljeg postupanja, a javio im se i Ured za upravljanje hitnim situacijama Grada Zagreba.

16:10 – Ravnateljica klinike obratila se javnosti i rekla da u Hrvatskoj nema novog potvrđenog slučaja zaraze te je naglasila da u bolnici prave dodatan smještaj za svaki slučaj. Ravnateljica naglašava da nema mjesta panici i da je veća vjerojatnost da ljudi koji osjećaju neke simptome vjerojatno imaju klasičnu prehladu ili gripu.

15.44 – “Ericsson Nikola Tesla potvrđuje da je osoba koja je zaražena koronavirusom i koja se nalazi u bolnici Fran Mihaljević u Zagrebu zaposlenik kompanije. On je u srijedu 19.2.2020. bio na godišnjem odmoru u Milanu na nogometnoj utakmici. Zaposlenik je u petak bio na radnom mjestu u Zagrebu. Prema nama dostupnim informacijama od strane obitelji, u nedjelju 23.2.2020. zaprimljen je u bolnicu sa simptomima bolesti, a naknadno je utvrđena prisutnost koronavirusa. U kompaniji je pokrenut postupak djelovanja predviđen za ovakve krizne situacije te smo u direktnom kontaktu sa stručnim tijelima i službama”, ističe Ercisson Nikola Tesla u svom priopćenju.

15.35 – Portal ePodravina javlja da je ženska osoba primljena u Opću bolnicu u Koprivnici kako bi se testirala na koronavirus. Žena je boravila u Italiji pa se sada čekaju rezultati.

“Nema razloga panici, vjerujemo da je riječ o običnoj gripi, no uzorak šaljemo na obradu. Nalazi sada odlaze u Zagreb, a tijekom sutrašnjeg dana nalaz bi trebao biti poznat”, kazao je za ePodravinu Mate Devčić, ravnatelj koprivničke Opće bolnice.

PRIMORSKO-GORANSKI STOŽER ZA ZARAZNE BOLESTI: Tridesetak osoba pod nadzorom epidemiologa, nađena lokacija za moguću izolaciju

15.40 – U Primorsko-goranskoj županiji trenutačno je pod nadzorom epidemiologa zbog moguće infekcije koronavirusom, 30-tak osoba, a pronađena je lokacija u županiji na kojoj bi mogla biti organizirana izolacija oboljelih, rekli su u utorak predstavnici županijskog Stožera za zarazne bolesti.

‘Izbjegavajte putovanja u dijelove Italije’

15.29 – Ministarstvo vanjskih i europskih poslova (MVEP) preporučuje povećan oprez i detaljnije informiranje prije puta u Italiju te izbjegavanje putovanja u regije Lombardija, Veneto, Emilia Romagna, Pijemont i Lazio, stoji u priopćenju za medije objavljenom u utorak.

“Budući da je najveći broj zaraženih koronavirusom do sada zabilježen u regijama Lombardija, Veneto, Emilia Romagna, Pijemont i Lazio, hrvatskim državljanima preporučuje se izbjegavanje svih putovanja u pogođene talijanske regije”, navodi MVEP.

15.15 -Predsjednik SDP-a Davor Bernardić izjavio je u utorak nakon što je u Hrvatskoj potvrđen prvi oboljeli od koronavirusa kako se nada da će sve službe nadležne za sprječavanje zaraze adekvatno reagirati i da sustav neće zakazati, ustvrdivši da nema razloga za paniku ni histeriju.

“Mislim da se ovo neće pretvoriti u veću epidemiju i očekujem da ćemo kao država biti spremni i da ćemo biti spremni odgovoriti na sve izazove”, rekao je Bernardić novinarima nakon tribine o GUP-u Grada Zagreba. Čelnik SDP-a pozvao je pritom građane da se pridržavaju uputa koje ćemo svi zajedno dobivati kako bi se smanjio rizik od zaraze.

Za ministra zdravstva Vilija Beroša rekao je da je angažiran, što drži da je “dobro”, a nada se da sustav neće zakazati.

U petak je bio na poslu. Već je tada imao simptome

14.55 – Mladić je već u petak navodno pokazivao određene simptome, no to je pripisivao prehladi ili gripi. Taj dan je bio na poslu.

14.33 – Zaraženi mladić iz Zagreba ima 26 godina. Kako neslužbeno doznajemo, u Milanu je bio na utakmici Lige prvaka između Valencije i Atalante, a zaposlen je u jednoj velikoj hrvatskoj tehnološkoj kompaniji.

14.20 – Ravnateljica Klinike za infektivne bolesti „Dr. Fran Mihaljević“, prof. dr. sc. Alemka Markotić obratiti medijima u 16:00 sati.

13.51 – Zaraženi mladić je iz Zagreba.

13.45 – Prvi zaraženi muškarac iz Hrvatske u Milanu je bio s djevojkom. Nju još nisu testirali kao ni ostale ljude koji su s mladićem bili u kontaktu.

13.02 – Potvrđen je i prvi slučaj zaraze u Austriji. Riječ je o 24-godišnjem muškarcu iz Tirola koji je nedavno boravio u talijanskoj Lombardiji. Smjestili su ga u bolnicu.

12.55 – “U riječkoj bolnici je devetero ljudi od kojih jedan ima simptome nalik na zarazu koronavirusom i on je trenutačno u izolaciji. Još se čekaju nalazi iz Zagreba koji će potvrditi ili opovrgnuti zarazu virusom koji se ovih dana nezaustavljivo širi. Trebali bi stići oko 15 sati”, izvijestio je ravnatelj KBC-a Rijeka Davor Štimac.

Zaraženi u Hrvatskoj ima blaže simptome

12.41 – “U 11.50 sati dobili smo rezultate muškarca koji je boravio u Milanu. Pokazuje znakove blaže bolesti i nadamo se da će tako i ostati. Ovime podižemo naše pripreme i mjere obrane. U svakom slučaju ulazimo u fazu višeg levela naše pripravnosti. Riječ je o bolesti koja je slična običnoj gripi i ne očekuju se veće komplikacije u odnosu na nju”, kazao je Beroš.

Davor Božinović, ministar unutarnjih poslova, kazao je kako Nacionalni stožer civilne zaštite s ovom aktivacijom počinje svoj rad.

“Zasjedat ćemo cijelo vrijeme kako bismo pratili razvoj događaja i razmotrili mjere i aktivnosti koje će biti poduzete. Važan segment će biti naši regionalni stožeri”, rekao je Božinović.

Beroš je kazao kako još uvijek nemaju rezultate testiranja devetero radnika u Rijeci, a koji su došli iz Italije.

“Zaraženi pacijent je mlađe životne dobi, blagih je simptoma i nadam se da će tako i ostati”, kazao je Beroš i kazao kako sada stupaju u kontakt sa svima s kim je mladić bio u kontaktu prethodnih dana. Bio je u Milanu između 19. i 21. veljače.

“Spremni smo za sve. Imamo razrađene scenarije za sve moguće opcije”, kazao je ministar zdravstva.

“Najvažnije je da smo digli razinu pripravnosti, bili angažirani i u protekla dva dana bili smo svi u kontaktu, popunili smo kadrovski ovaj Nacionalni stožer i to iskusnim ljudima, očekujem od njih maksimalan angažman. Sve službe su maksimalno angažirane i Stožer će poduzimati sve ono što je potrebno”, kazao je Plenković.

12.36. “Utvrđeno je da imamo prvog pacijenta kojem je potvrđen koronavirus. Nalazi se u Zagrebu u zaraznoj bolnici. Riječ je o mlađem muškarcu koji ima blaži oblik bolesti. Izoliran je i njegovo stanje je za sada dobro”, rekao je premijer Andrej Plenković.

Slovenija pozvala one koji su putovali u Italiju da ostanu kod kuće

12.12 – Slovenija je pozvala sve koji su u posljednjih 10-ak danas boravili na sjeveru Italije da iduća dva tjedna ostanu u svojim kućama. Primijeti li tko bilo kakve simptome koji nalikuju na zarazu koronavirusom, mora se odmah javiti svom liječniku.

11.50 – U Italiji su potvrđena 283 slučaja zaraze. U odnosu na jučer, to je 54 ljudi više.

11.33 – Ministar mora, prometa i infrastrukture Oleg Butković u utorak je u Zadru rekao da će u kruzerske luke biti upućene posebne upute vezano uz situaciju s koronavirusom, a da su vozači kamiona koji prometuju prema Italiji preporuke već dobili.

“Stožer (civilne zaštite) je oformljen na razini Vlade i vozači kamiona koji prometuju prema Italiji već su dobili preporuke. Kod nas još uvijek nema opasnosti od ugroze, jer su sva testiranja bila negativna. Situacija na terenu će se možda i mijenjati, za sada je sve pod kontrolom. Što se tiče kruzerskih luka, još nema posebnih uputa, ali će im biti upućene. Kada prvi brod dođe u Gaženicu, lučke uprave dobit će određene mjere koje će provoditi”, izjavio je Butković u Zadru.

Posebne mjere na zagrebačkom aerodromu

11.19 – Iran je potvrdio još tri smrti od koronavirusa. Tako je broj smrtnih slučajeva u toj zemlji porastao na 15.

11.10 – Krunoslav Capak, ravnatelj Hrvatskog zavoda za javno zdravstvo (HZJZ), rekao je da se pripremaju na “talijanski scenarij”. Pregledavaju se dvije lokacije u Hrvatskoj kao potencijalne karantene za zaražene.

OVO JE PRAVA ISTINA O KORONAVIRUSU: Evo kolika je smrtnost, kod koliko ljudi uzrokuje kritično stanje, koga najviše pogađa…

10.48 -Međunarodna zračna luka Zagreb (MZLZ) provodi sve potrebne i usuglašene mjere zaštite putnika i zaposlenika zbog prevencije koronavirusa i u stalnom je kontaktu s nadležnim službama i ustanovama koje prate situaciju i daju upute za postupanje, ističu iz MZLZ-a.

Kada je riječ o putnicima, na upit Hine iz MZLZ-a kažu da su u Zračnoj luci ‘Franjo Tuđman za nadzor’ i koordinaciju svih aktivnosti i procedura u smislu prevencije koronavirusa nadležne službe granične sanitarne inspekcije, koje u suradnji s Ministarstvom unutarnjih poslova (MUP) imaju potrebne informacije o dolaznim putnicima iz područja koja su pod posebnim nadzorom i imaju definirane protokole postupanja.

10.40 – “Za sada nitko nije pozitivan na koronavirus, a u skoro vrijeme očekujemo još nekoliko nalaza. U Hrvatskoj poduzimamo sve potrebne mjere, spremni smo, ali virusi su često nepredvidivi. Nema panike, to je bolest koja u najvećem broju slučajeva ne ostavlja teže posljedice. Vrlo je vjerojatno da će virus ovih dana doći u Hrvatsku, možda već i danas”, rekao je ministar zdravstva Vili Beroš ispred Vlade.

Medije je pozvao da smire tenzije jer ako koronavirus ostane u populaciji, ponašat će se poput virusa gripe.

“Obične kirurške maske nemaju veliku zaštitu, a puno je važnije da ih nosi onaj tko je bolestan kako ne bi širio infekciju”, rekla je ravnateljica Klinike za infektivne bolesti “Fran Mihaljević” Alemka Markotić.

STRAH OD KORONAVIRUSA DOŠAO I DO ZAGREBA: Ljudi pograbili maske po ljekarnama, neki ih već nose i po ulici

Postoje maske s respiratorom i zaštitnim filtrima koje mogu zaštititi od zaraze.

Južna Koreja testira 200.000 članova vjerske zajednice

10.39 – U Padovi su jutros potvrđena još tri slučaja zaraze koronavirusom.

10.32 – Južnokorejske zdravstvene vlasti u utorak su objavile kako planiraju testirati više od 200 tisuća članova vjerske zajednice, središta epidemije koronavirusa u toj državi koja broji 977 zaraženih, dok predsjednik Moon Jae-in ocjenjuje situaciju “jako teškom”.

Oko 68 posto južnokorejskih slučajeva povezano je s vjerskom zajednicom Shincheonji u kojoj je 61-godišnja žena proširila koronavirus, no i dalje se ne zna kako je ona zaražena.

Large number of people line up to buy face masks in #SouthKorea as new cases of #coronavirus were diagnosed. #montysaiyed pic.twitter.com/lHaEFvYwKe — The Desi Times (@TheDesiTimes) February 24, 2020

Južnokorejski predsjednik Moon Jae-in nazvao je situaciju “jako teškom” tijekom svog prvog posjeta Daeguu od početka epidemije i rekao je da će idući tjedan biti ključan u borbi za suzbijanje koronavirusa.

Čelnik vjerske zajednice Shincheonji kazao je kako je pristao vlastima dati imena svih članova u Južnoj Koreji. Mediji procjenjuju kako ih je 215 tisuća.

10.28 – U 12.30 sati javnosti će se obratiti ravnatelj riječke bolnice gdje je noćas izolirano devetero radnika koji su došli iz Italije. Radili su u tvornici u kojoj je potvrđeno 20 slučajeva zaraze koronavirusom.

Beroš: Virus će ovih dana vjerojatno doći u Hrvatsku

10.01 – U Vladi se od 11 sati održava sastanak Nacionalnog stožera civilne zaštite.

9.53 – Ministar Beroš jutros je rekao kako je izvjesno da će virus ovih dana biti u Hrvatskoj, ali da nema razloga za paniku jer je sustav spreman za sve što treba poduzeti. Beroš je naglasio da je Hrvatska spremna zatvoriti granice u bilo kojem trenutku kada struka procijeni da je to potrebno, a u ovom trenutku mišljenje je, ističe, da to nije potrebno.

9.47 – Planirano trotjedno snimanje sedmog nastavka filma “Nemoguća misija” u Italiji odgođeno je zbog izbijanja zaraze koronavirusom, prenijeli su američki mediji. Film snima studio Paramount Pictures s američkim glumcem Tomom Cruiseom u glavnoj ulozi.

Snimanje je trebalo započeti u ponedjeljak u Veneciji gdje su se trebala održati zadnja dva dana venecijanskog karnevala koja su otkazana pa je karneval završio u nedjelju.

Zaraženo dvoje Srba

9.43 – Dvoje državljana Srbije, članova posade kruzera Diamond Princess, zaraženo je koronavirusom, izvijestio je srbijanski ministar vanjskih poslova Ivica Dačić. Zaraženi imaju 29 i 30 godina, a kruzer na kojem se nalaze trenutačno je u Japanu.

9.31 – Kontejneri su, kako javlja N1, prema neslužbenim informacijama na putu prema graničnim prijelazima.

“U njima će epidemiolozi moći pregledati čovjeka. U interesu svakog čovjeka je da se sam prijavi, a ne da laže policiji. Moramo ostaviti prostora da najkritičniji dođu do pomoći”.

ZARAZA SE ŠIRI: Virus se pojavio u Palermu, ali i na Tenerifima – stavili u karantenu hotel s 1000 ljudi; ‘Granice ovo ne mogu zaustaviti’

9.27 – Virus se danas pojavio u Firenzi gdje je zaražen poslovni čovjek koji se nedavno vratio iz Singapura. Prvi slučaj zabilježen je u Palermu i to kod turista iz Bergama. Pozitivan na virus je i Talijan koji trenutačno boravi na Tenerifima. Zbog njega su cijeli hotel, u kojem je oko 1000 ljudi, stavili u karantenu.

9.20 – Ministar zdravstva Vili Beroš između 10 i 11 sati dat će izjavu za medije ispred Vlade. Zasad se još ne zna o čemu će govoriti.

Jedan pacijent u Rijeci pokazuje znakove bolesti

Tijekom noći u KBC-u Rijeka smješteno je devetero radnika koji su došli iz Italije. Njihovi nalazi poslani su na analizu i rezultati se očekuju danas. Jedan od njih pokazuje znakove bolesti, kazao je u utorak ujutro ministar zdravstva Vili Beroš za N1. Dodao je kako je u toj tvornici u Italiji 20 ljudi zaraženo.

Svi nalazi za sada negativni

“Nalazi za svih sedmero pacijenata koji su analizirani noćas u Zagrebu sada su negativni”, rekao je Vili Beroš za N1. Tako da, za sada, u Hrvatskoj još uvijek nema službeno oboljelih od koronavirusa.

MASKE NE ŠTITE – ZARAZU JE NEMOGUĆE SPRIJEČITI; Načelnica kriznog stožera poručuje: ‘Ako osjetite simptome, nemojte ići k liječniku’

DRASTIČNE MJERE IZOLACIJE ZBOG KORONAVIRUSA U ITALIJI: U crvenu zonu ne smije nitko, ali događaju se čudne i apsurdne situacije…

Novi sastanak Nacionalnog stožera

Premijer Andrej Plenković najavio je svakodnevne susrete Kriznog stožera o prevenciji širenja koronavirusa kao i to da će ministar zdravstva Vili Beroš danas poslijepodne otputovati u Rim na sastanak ministara zdravstva Italije i susjednih zemalja, kako bi koordinirali aktivnosti.

Također, danas ujutro će u Vladi biti sastanak Nacionalnog stožera Civilne zaštite koji je Vlada osnovala prošlog tjedna, tako da svi akteri budu u punoj pripravnosti.

U Italiji je sedmero mrtvih i više od 200 zaraženih koronavirusom, što je tu zemlju učinilo jednim od najvećih žarišta ovog virusa na svijetu. U kontinentalnoj Kini dosad je 77.658 ukupno potvrđenih slučajeva.

KORONAVIRUS OSIM SMRTI SIJE I DRUGE PROBLEME: Broj zaraženih i umrlih raste, a dionice na burzama padaju; čak je i Trump reagirao